टीबी रोगियों का विभाग करेगा सर्वे
नागौर| टीबीरोग की समाप्ति के लक्ष्य को दृष्टिगत रखते हुए एवं मिशन निदेशक, राष्ट्रीय स्वास्थ्य मिशन नवीन जैन के निर्देशानुसार टी.बी. रोग से ग्रसित एवं उपचार ले रहे प्रत्येक रोगी की पहचान करने के लिए ’’टी.बी. रोग खोज अभियान’’ चलाया जा रहा है, जिसके अंतर्गत मुख्य चिकित्सा एवं स्वास्थ्य अधिकारी डाॅ सुकुमार कश्यप की अध्यक्षता में समस्त खण्ड मुख्य चिकित्सा अधिकारी, ब्लाॅक आशा सुपरवाईजर, पीएचसी आशा सुपरवाईजर एवं एसटीएस के साथ वीडियो कांफ्रेंसिंग के द्वारा मीटिंग का आयोजन किया गया। मुख्य चिकित्सा एवं स्वास्थ्य अधिकारी डाॅ. सुकुमार कश्यप के द्वारा अभियान को सफल बनाने हेेतु समस्त संबंधित कर्मचारियों को निर्देश दिया गया। जिला क्षय रोग अधिकारी डाॅ. श्रवण राव ने बताया की सम्पूर्ण जिले में आशाओं द्वारा घर-धर जाकर सर्वे किया जाएगा। जिसमें किसी घर में किसी सदस्य में टी.बी. रोग के लक्षण जैसे दो सप्ताह या इससे अधिक खांसी, खांसी के साथ बलगम, बलगम के साथ खून आना, सीने में दर्द रहना, शाम के समय बुखार रहना, भूख कम लगना, वजन कम होना आदी लक्षण पाये जाते है तो उसकी जानकारी प्रपत्र ’अ’ में दर्ज की जायेगी साथ ही बलगम जांच के लिए नजदीकी सरकारी स्वास्थ्य केन्द्र पर रेफर किया जाएगा तथा अगर किसी घर में टी.बी. रोग से ग्रसित उपचाररत रोगी पाया जाता है तो उसकी सूचना प्रपत्र ’ब’ में दर्ज की जाएगी। जिला पीपीएम समन्वयक पवन कुमार रावल एवं जिला टी.बी. एचआईवी समन्वयक सुनिल हर्ष ने बताया की आशाओं द्वारा 25 मार्च तक सर्वे किया जाएगा एवं इसका संकलन कर 26 मार्च तक रिपोर्ट संबंधित पीएचसी आशा सुपरवाइजर को जमा करवाई जाएगी तत्पश्चात पीएचसी आशा सुपरवाइजर समस्त रिपोर्टों का संकलन कर ब्लाॅक आशा सुपरवाइजर को जमा करवाएगा तथा जिला आशा समन्वयक के माध्यम से समस्त रिपोर्टों को 10 अप्रेल तक जिला क्षय निवारण केन्द्र नागौर में जमा करवाई जाएगी। बैठक में मनीष टांक ने सिलिकोसिस रोग के बारे में जानकारी दी। बीसीएमओ नागौर डाॅ महेन्द्रसिंह मीणा, वेणीगोपाल सैन, अरूण कुमार बिस्सा, विजयलक्ष्मी पारीक, महेश कुमार सहित अन्य स्टाफ उपस्थित थे।
hin_Deva hin_Deva